**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 28.02.2018, ora 08.00 – 01.03.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 01.03.2018, ora 07.00**

**RÂURI**

**Debitele au fost, în general, în scădere uşoară.**

Formaţiunile de gheaţă (gheaţă la maluri, nǎboi, pod de gheaţă), prezente pe majoritatea râurilor (cu excepția unor râuri din Crișana și Banat), au fost în extindere şi intensificare.

 Debitele se situează în general la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice Vedea, Prahova, bazinele superioare ale Vișeului și Izei, bazinele inferioare ale Argeșului și Ialomiţei și râurile din Dobrogea.

 Nivelurile pe râuri la staţiile hidrometrice se situează sub **COTELE DE ATENŢIE**.

 **Debitele vor fi, în general, în scădere uşoară.**

 Formaţiunile de gheaţă (gheaţă la maluri, nǎboi, pod de gheaţă), prezente pe majoritatea râurilor (cu excepția unor râuri din Crișana și Banat), vor fi în extindere și intensificare.

 Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 28.02 – 01.03.2018 a fost in scădere, având valoarea de 6000 m3/s**, peste media multianuală a lunii ianuarie (4950 m3/s) şi februarie (5300 m3/s).

 În aval de Porţile de Fier debitele au fost în scădere pe sectoarele Gruia – Tr. Măgurele și Brăila – Tulcea, în creștere pe sectorul Zimnicea – Călărași și staționare pe sectorul Cernavodă – Vadu Oii.

 **Debitul la intrarea în ţară (secţiunea Baziaş) va fi in scădere (5800 m3/s).**

 În aval de Porţile de Fier, debitele vor fi în scădere pe sectorul Gruia – Zimnicea, în creștere pe sectorul Giurgiu – Vadu Oii şi staţionare pe sectorul Brăila – Tulcea.

**2.** **Situaţia meteorologică în intervalul 28.02.2018, ora 09.00 – 01.03.2018, ora 06.00**

**Administraţia Naţională de Meteorologie (A.N.M.) a emis în data de 28.02.2018, la ora 11.00, o actualizare de avertizare meteorologică nr. 18, cu două mesaje, astfel:**

**Mesaj 1: Avertizare Meteo – Interval de valabilitate 28.02. ora 11.00 – ora 23.00;**

**Fenomene vizate:** ninsori însemnate cantitativ, strat de zăpadă consistent, intensificări ale vântului, viscol;

**COD GALBEN -** În intervalul menționat va continua să ningă moderat cantitativ în Dobrogea, în cea mai mare parte a Munteniei și în jumătatea sudică a Moldovei, unde local se va depune strat consistent de zăpadă.

 Temporar, vântul va avea intensificări cu viteze de 45…55 km/h, iar în sud-est rafalele vor depăși 60 km/h, viscolind ninsoarea, spulberând și troienind zăpada și diminuând vizibilitatea.

**COD PORTOCALIU –** În intervalul menționat, în județele Constanța, Tulcea Călărași, Ialomița, Buzău și Brăila vor fi intensificări susținute ale vântului, cu rafale, în general, de 55…65 km/h și local în jur de 70 km/h, iar ninsoarea va fi puternic viscolită, zăpada spulberată și troienită și vizibilitatea va scădea sub 50 m.

**Notă:** În cursul nopții de miercuri spre joi (28.02/01.03) vor mai fi intensificări temporare ale vântului în Dobrogea, Moldova și la munte, spulberând zăpada și diminuând vizibilitatea.

**Mesaj 2: Avertizare Meteo – Interval de valabilitate 28.02. ora 11-02.03.2018, ora 20.00;**

**Fenomene vizate: val de frig;**

**COD GALBEN -** Valul de frig va persista și se va intensifica pe parcursul nopților, astfel că se vor înregistra temperaturi cu peste 10…15 grade mai coborâte decât valorile normale pentru această perioadă. Temperaturile maxime vor fi negative în toate regiunile și va fi ger, mai ales dimineața și noaptea.

**COD PORTOCALIU –** În Moldova, estul Transilvaniei, Oltenia, Muntenia și Dobrogea, gerul va fi persistent în cea mai mare parte a intervalului, iar valorile termice vor fi comparabile cu recordurile înregistrate în această perioadă.

 Temperaturile maxime se vor situa frecvent între -12 și -6 grade, iar cele minime se vor încadra în general între -22 și -12 grade, izolat mai coborâte, sub -25 grade.

**Notă: *În cursul nopții de vineri spre sâmbătă (2/3 martie) temperaturi sub pragul de ger (-10 grade) se vor înregistra în Moldova, local în Maramureș, Transilvania, Muntenia și Dobrogea și pe arii restrânse în Oltenia.***

***Începând din noaptea de joi spre vineri (1/2 martie) și până duminică (4 martie) vor fi intervale cu precipitații în majoritatea regiunilor, dar mai ales în sud-vestul și sudul țării. La început va ninge, apoi, trecător, vor fi precipitații mixte și se va forma polei.***

*În funcţie de evoluţia şi intensitatea fenomenelor meteorologice, Administraţia Naţională de Meteorologie va actualiza prezentul mesaj.*

Această actualizare de avertizare meteorologicăa fost transmisă de Centrul Operativ pentru Situaţii de Urgenţă al Ministerului Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate:*

***Mesaj 1****: Actualizare avertizare meteorologică:*

*-* *Bacău, Buzău, Dâmboviţa, Galaţi, Ilfov, Prahova, Teleorman, Vaslui, Vrancea şi Municipiul Bucureşti (10 prefecturi). –* ***COD GALBEN****;*

*-* *Brăila, Buzău, Călaraşi, Constanţa, Ialomiţa şi Tulcea (6 prefecturi)–* ***COD PORTOCALIU****.*

***Mesaj 2****: Actualizare avertizare meteorologică:*

*-* *Alba, Arad, Argeş, Bacău, Bihor, Bistriţa-Năsăud, Botoşani, Braşov, Brăila, Buzău, Caraş-Severin, Călaraşi, Cluj, Constanţa, Covasna, Dâmboviţa, Dolj, Galaţi, Giurgiu, Gorj, Harghita, Hunedoara, Ialomiţa, Iaşi, Ilfov, Maramureş, Mehedinţi, Mureş, Neamţ, Olt, Prahova, Sălaj, Satu Mare, Sibiu, Suceava, Teleorman, Timiş, Tulcea, Vaslui, Vâlcea, Vrancea şi Municipiul Bucureşti (42 de prefecturi) –* ***COD GALBEN****;*

*-* *Argeş, Bacău, Botoşani, Braşov, Brăila, Buzău, Călaraşi, Constanţa, Covasna, Dâmboviţa, Dolj, Galaţi, Giurgiu, Gorj, Harghita, Ialomiţa, Iaşi, Ilfov, Mehedinţi, Neamţ, Olt, Prahova, Suceava, Teleorman, Tulcea, Vaslui, Vâlcea, Vrancea şi Municipiul Bucureşti (29 de prefecturi). –* ***COD PORTOCALIU****.*

**ÎN ŢARĂ**

**Valul de frig s-a menținut**, iar în cursul nopţii gerul s-a intensificat, astfel încât temperaturile maxime s-au situat între -11 grade la Suceava, Rădăuți și Târgu Neamț şi -1 grad la Satu Mare, prezentând abateri negative față de normele perioadei, în general, de 10...15 grade. La ora 06.00 se înregistrau valori termice cuprinse între -22 de grade la Târgu Logrești și Apa Neagră şi -8 grade la Calafat. În cursul zilei cerul a fost mai mult noros în majoritatea regiunilor şi a nins în Dobrogea, Muntenia, cea mai mare parte a Banatului şi Transilvaniei şi local în Oltenia şi Moldova. În sud-estul ţării, ninsorile au fost moderate cantitativ (izolat s-au cumulat până la 16 l/mp la Adamclisi) şi tot în sud-est, dar şi în est, vântul a avut intensificări, cu rafale de peste 65...75 km/h, viscolind ninsoarea şi spulberând şi troienind zăpada. La începutul nopții, izolat, a mai nins slab în sudul, estul și centrul țării, apoi cerul s-a degajat treptat, iar în Moldova și Dobrogea vântul a mai prezentat intensificări, spulberând zăpada. La ora 20.00 era strat de zăpada în cea mai mare parte a teritoriului și măsura până la 192 cm în Munţii Făgăraş, până la 44 cm în Oltenia, 41 cm în Muntenia, 32 cm în Dobrogea, 29 cm în Transilvania, 26 cm în Moldova, 20 cm în Banat, 18 cm în Crișana și până la 6 cm în Maramureș. Din datele primite din reţeaua meteo naţională, în locaţiile staţiilor meteorologice există troiene ce măsurau între 50 și 120 cm în județele Tulcea, Constanţa, Călăraşi, Brăila şi Ialomiţa. *Indicele de răcire (IR) a atins și coborât ușor sub pragul critic de -32, izolat în estul Munteniei și local în Dobrogea*.

***Observație:*** *De ieri, de la ora 06.00, a fost în vigoare 1 atenționare meteorologică cod galben pentru fenomene meteorologice periculoase imediate, emisă de SRPV Constanța.*

**LA BUCUREŞTI**

**Vremea s-a menținut deosebit de rece**, geroasă dimineaţa, dar mai ales noaptea. Temperatura maximă a fost de -4 grade la Filaret şi -6 grade la Afumaţi şi Băneasa, prezentând abateri negative față de norme de 11...13 grade. La ora 06 se înregistrau -20 de grade la Băneasa, -18 grade la Afumați şi -15 grade la Filaret. În cursul zilei cerul a fost mai mult noros şi, cu precădere în orele dimineţii, a nins, iar vântul a suflat în general moderat, cu viteze de până la 36 km/h, spulberând zăpada. Noaptea cerul s-a degajat treptat, iar vântul a diminuat în intensitate. Stratul de zăpadă măsurat aseară la ora 20.00 era de 30 cm la Filaret, 21 cm la Afumaţi şi 16 cm la Băneasa.

**3. Prognoza meteorologică în intervalul 01.03.2018, ora 09.00 – 02.03.2018, ora 09.00**

**ÎN ŢARĂ**

**Vremea va fi în continuare geroasă, mai ales dimineața și noaptea, în cea mai mare parte a țării, iar pe parcursul zilei gerul se va menține în jumătatea de nord a Moldovei şi în estul Transilvaniei.** Cerul va fi variabil ziua și doar izolat va mai ninge slab, dimineața posibil în estul extrem, iar spre seară în sud-vest. Înnorările se vor accentua treptat în cursul nopţii îndeosebi în sud-vestul și sudul țării și va ninge, în general slab cantitativ, în Banat și Oltenia și pe arii mai restrânse în Crișana, Transilvania și Muntenia. Vântul va sufla slab și moderat, cu unele intensificări ziua în est, nord-est și în zona montană înaltă. **Temperaturile maxime se vor încadra între -14 și -2 grade, iar cele minime vor fi cuprinse între -26...-25 de grade în estul Transilvaniei și -6...-5 grade în sudul Banatului.** În zonele joase, izolat, se va semnala ceață cu depunere de chiciură.

**LA BUCUREŞTI**

**Valul de frig va persista și va fi ger în cea mai mare parte a intervalului. Temperatura maximă a zilei va fi de -7...-6 grade, iar noaptea minima termică se va situa în jurul valorii de -16 grade, posibil mai scăzută la periferia orașului.** Cerul, variabil ziua, se va înnora treptat în cursul nopții, iar spre dimineață va începe să ningă slab. Vântul va sufla slab și moderat.

**4. Buletin nivometeorologic valabil pentru masivele Bucegi şi Făgăraş (versantul nordic)**

**emis pentru perioada 28 februarie 2018 ora 20 – 01 martie 2018 ora 20.00.**

**STAREA STRATULUI DE ZĂPADĂ în data de 28.02.2018, ora 14.00:**

Vremea a fost în general geroasă. Cerul a fost mai mult noros şi a nins în întreaga zonă montană. Vântul a suflat slab şi moderat, cu intensificări de 50-70 km/h în zonele înalte, unde temporar a viscolit şi spulberat zăpada. Izolat s-a semnalat ceaţă cu chiciură. Stratul de zăpadă nu a înregistrat variaţii semnificative. La ora 14.00 stratul de zăpadă măsura 188 cm la Bâlea-Lac, 134 cm la Vârful Omu, 102 cm la Sinaia, 62 cm la Predeal şi 53 cm la Fundata.

**EVOLUŢIA VREMII PENTRU INTERVALUL 28.02.2018 ora 20 – 01.03.2018 ora 20.00:**

Vremea va fi geroasă în cea mai mare parte a intervalului, dar însorită în cursul zilei. Cerul va fi variabil, cu unele înnorări temporare la începutul intervalului când izolat va mai ninge slab. Stratul de zăpadă se va tasa uşor. Vântul va sufla slab şi moderat, cu intensificări temporare de peste 55 km/h în zonele înalte unde va spulbera zăpada. Izolat la începutul intervalului se va semnala ceaţă, asociată şi cu depunere de chiciură.

**Peste 1800 m:** temperaturi minime: -25 la -22 gr.C; temperaturi maxime: -16 la -11 gr.C.

**Sub 1800 m:** temperaturi minime: -22 la -16 gr.C; temperaturi maxime: -11 la -7 gr.C.

**STABILITATEA şi EVOLUŢIA STRATULUI de ZĂPADĂ:**

**La altitudini de peste 1800 m: RISC ÎNSEMNAT (3)**

Stratul proaspăt de zăpadă pulver de la suprafaţă, de 20-30 cm este nestabilizat, fiind depus peste plăcile mai vechi de vânt. Sub acestea, stratul de zăpadă este alcătuit din cristale fine şi faţetate, cu rezistenţă uşor mai ridicată decât la suprafaţă. Datorită insolaţiei, stratul de la suprafaţă se va tasa uşor, noaptea se vor forma cruste subţiri de îngheţ, iar izolat pe creste intensificările de vânt din sector predominant vestic vor spulbera zăpada uşoară şi uscată. Declanşările de avalanşe vor fi posibile chiar şi la supraîncărcări slabe cu turişti sau schiori pe pantele mai înclinate, dar izolat vor fi posibile şi curgeri sau avalanşe spontane de zăpadă pulver. În cazuri izolate, avalanşele de suprafaţă pot angrena şi straturile mai vechi din profunzime.

**La altitudini mai mici de 1800 m**: **RISC ÎNSEMNAT (3)**

Stratul instabil de zăpadă proapătă şi uşoară de tip pulver de la suprafaţă măsoară 30-50 cm, dar în zonele adăpostite datorită vântului sunt acumulări mai însemnate. Deşi temperatura aerului se va menţine foarte scăzută, datorită insolaţiei la suprafaţă, stratul de zăpadă se va umezi şi tasa uşor, formând în cursul nopţii şi cruste subţiri de gheaţă. Pe versanţii suficient de înclinaţi vor fi posibile curgeri sau avalanşe de dimensiuni mici sau medii, în special la peste 1600 m, în condiţii de supraîncărcari, iar în cazuri izolate, în special la altitudinile mai mari vor fi posibile avalanşe spontane de tip pulver de mici dimensiuni.

**Notă:**

**RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau puțin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**ABA Dobrogea Litoral** și **GNM CJ Constanţa** revin cu informaţii suplimentare referitoare la poluarea de la data de 27.02.2018, ora 14.00, cu produse petroliere din cauza avariei conductei magistrale de țiței 20 ţoli Constanța-Bărăganu, zona pârâu Castelu, borna 51, în urma căreia a fost afectat cursul pârâului Castelu, pe o lungime de 700 m luciu de apă si cca 600 mp teren.

Au intervenit echipele SC Conpet SA si Envirotech, specializată în depoluare, în vederea limitării poluării luciului de apă (pârâul Castel), prin montarea a patru baraje de reţinere, formate dintr-un baraj reţinere flotant, însoţit de câte două baraje de absorbţie. Barajele au fost dispuse astfel:

1. primul baraj a fost aşezat la limita poluării (cca 700 m de locul avariei);

2. al doilea baraj a fost aşezat la intersecţia pârâului Castel cu drumul național, la podul ce supratraversează pârâul Castelu;

3. al treilea baraj a fost asezat între primele două amintite;

4. al patrulea baraj a fost aşezat în zona de scurgere dinspre avarie;

De asemenea, există şi un baraj de sifonare, amenajat anterior de Conpet, în avalul zonei poluate (amonte drum naţional cca.300m);

Conpet a acţionat la locul avariei şi a depistat sursa scurgerii, a aplicat o şarnieră strânsă cu garnitură de cauciuc pe conductă. A început vidanjarea ţiţeiului scurs, s-au tras patru vidanje, urmând ca, la ora 10.00, să fie a cincea vidanjă, în zonă. Echipa de intervenţie SC Conpet SA va continua astăzi lucrările pentru a finaliza remedierea scurgerii din conductă.

Din cauza condițiilor meteo intervenția la depoluare este foarte dificilă.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la data de 28.02.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare, în intervalul 27.02.2018 - 28.02.2018, şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE